Anno Domini millesimo quadringentesimo octuagesimo tertio, edita sunt et diffinita in generali Capitulo quae sequuntur, cuius quidem Capituli generalis dispositio talis erat. A [ORDINATIO CAPITULI] *Diffinitores* : De **Cistercio**, s. th. pr., de Loco Dei, de Laude, de Miratorio et de Balerna monasteriorum abbates. — De **Firmitate**, de Maceriis, de Fonteneto, de Fulcardimonte et de Longovado monasteriorum abbates. — De Sancto Bernardo Valentinensi, s. th. pr., et generalis Ordinis procurator in Curia, loco domini **Pontigniaci**, de Alna, s. th. pr., de Albaripa et de Septem fontibus monasteriorum abbates. — de Tribus fontibus loco domini **Claraevallis**, de Caroloco, de Quinciaco, de Belloloco et de Cheminione monasteriorum abbates. — De Claromonte loco domini **Morimundi**, de Pietate, s. th. pr., de Theoloco, de Valledulci et de Pontethieffridi monasteriorum abbates. *Confessores* : De Tribus fontibus, de Laude, de Septem fontibus monasteriorum abbates. *Promotor causarum capituli* : Provisor collegii Sancti Bernardi Parisiensis. *Receptores contributionum* : De Belloloco, de Valledulci monasteriorum abbates. *Receptor excusationum* : De Balerna [monasterii abbas]. *Portarius consistorii* : De Cheminione [monasterii abbas]. *Notarii abbates* : De Longovado et de Balerna monasteriorum abbates. *Notarii ad pedes* : Fratres Ioannes de Divione et Michaël de Vitello. ORATIONES 1.   Pro Sanctissimo… Sixto IV, … pro reverendissimo in Christo patre domino Ioanne, episcopo Albanensi, S. R. E. cardinali, vulgariter Andegavensi nuncupato, nostrique Ordinis in Curia protectore benevolo… *etc. ut in anno* 1479. 2.   Praeterea pro serenissimo… *etc. ut in anno* 1472. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. [DIFFINITIO] GENERALIS 6.   Cum Ordo noster… *etc.* cum resta ultimorum computorum, quae ascendit ad summam 5407 flor. 5 gross. de et pro toto tempore praeterito… *etc.* contributionem novem millium florenorum. *etc. ut in anno* 1449. ELECTIONUM CONFIRMATIONES 7.   Electionem, promotionem et installationem fratris Anselmi, monasterii B. M. de Cheminione religiosi expresse professi, ad dignitatem abbatialem eiusdem monasterii de Cheminione, per abbatem de Tribus fontibus praedicti monasterii immediatum patrem abbatem, rite… *etc.* approbat. 8.   Ad idem, pro fratre Radulpho Britonis, monasterii B. M. de Campania, per resignationem fratris Thomae Le Mercier, nuper abbatis monasterii de Tyronello, per abbatem monasterii de Claromonte, Capituli generalis commissarium. 9.   Pro eo, quod dominus Claraevallis, s. th. pr., providit monasterio de Valcellis sibi immediate subiecto, de persona fratris Ioannis de Spinay, monasterii de Laude professi, et nihilominus nonnullos religiosos per decretum super hoc confectum, cui haec praesens diffinitio annectitur, declarat fore et esse inhabiles, quos inhabilitare non poterat, et sic monasterium vacabat, praesens generale Capitulum cassat, irritat et annullat dictam provisionem et institutionem, et nihilominus auditis virtutibus et meritis fratris Ioannis de Spinay, et ob reverentiam patrum in dicta electione assistentium, idem Capitulum de novo dictum fratrem Ioannem de Spinay instituit et ordinat verum, legitimum et indubitatum dicti monasterii de Valcellis abbatem et pastorem. 10.   Electionem, confirmationem et institutionem fratris Philippi, monasterii de Vetericella expresse professi, ad dignitatem abbatialem monasterii Novaecellae, per abbatem Cellae Sanctae Mariae, patrem abbatem ipsius monasterii de Novacella, rite… *etc*… confirmat. 11.   Promotionem, creationem et institutionem a R. P. domino abbate Morimundi de persona fratris Stephani de Villamauri, nuper prioris Cistercii, in abbatem Pontisthieffridi Metensis, factam… *etc.* approbat. 12.   Provisionem et institutionem fratris Ioannis de Luco, monasterii de Bellapertica expresse professi, per abbatem de Loco Dei, Ruthenensis dioecesis, commissarium domini Cistercii et Capituli generalis, ad hoc specialiter deputatum factas, ad abbatialem dignitatem ipsius monasterii de Bellapertica… *etc.* approbat. [ALIAE DIFFINITIONES] 13.   Generale Capitulum audiens visitationem per R. in Christo patrem dominum Cisterciensem, s. th. pr., in collegio Sancti Iacobi Heydelbergensi factam, reformationes et statuta per ipsum ibidem facta laudat, corroborat, ratificat et approbat. 14.   Ad idem, pro collegio Lipzensi. 15.   Cartam visitationis per R. in Christo patrem dominum abbatem Cisterciensem, s. th. pr., in monasterio de Caduino anno 1482 factam, Capitulum generale tamquam sanctam et iustam laudat, ratificat et approbat, praecipiendo abbati et conventui eiusdem monasterii, ut ipsam sub censuris Ordinis in omnibus suis clausulis et partibus custodiant et inviolabiliter observent. 16.   Generale Capitulum Ordinis Cisterciensis notum facit omnibus abbatibus, prioribus, cellerariis, ceterisque personis Ordinis, ac universis christifidelibus, quod venerabilis pater dominus Ioannes Falco, s. th. pr., abbas Sancti Bernardi Valentinensis ac totius nostri Ordinis generalis procurator, nobis graviter conquerendo exposuit, quod cum in generali Capitulo anno novisime [novissime ] praeterito, scilicet 1482, celebrato, propter negotiorum multitudinem, quae in generalibus Capitulis occurrunt, quaedam et plura Ordinis negotia commissa fuissent, ut moris est, reverendissimo domino nostro Cisterciensi, s. th. pr., necnon quibusdam aliis generalis ipsius Capituli Diffinitoribus in plenaria Ordinis potestate, Divione terminanda. Diffinitione autem taliter factae tamquam a dicti generalis Capituli sententia dependentes et emanantes esse et semper fuisse tantae, et eiusdem roboris, virtutis, auctoritatis et datae, sicut si in Diffinitorio dicti generalis Capituli apud Cistercium editae fuissent et expeditae ; per quos quidem dominos, Cisterciensem et alios cum eo Diffinitores, tunc facta fuit diffinitio quaedam cuius tenor sequitur et est talis :  Nos frater Ioannes, abbas Cistercii, Cabilonensis dioecesis , ceterique Diffinitores Capituli generalis Cisterciensis Ordinis, notum facimus universis, quod in eodem generali Capitulo die 13 mensis septembris anno Domini 1482 apud Cistercium celebrato facta fuit quaedam diffinitio cuius tenor sequitur et est talis. Cum ad audientiam… *etc. ut in anno* 1482, n° 53… imponendo. Datum sub appensione sigilli Diffinitorum eiusdem Capituli generalis, anno, mense et die praedictis, sic sign. Abbas Caritatis. Verum quia praedictus dominus Claraevallensis in prosecutione cuiusdam causae, seu quarumdam causarum, huiusmodi diffinitionem tangentium et alias, praedictam diffinitionem irritam dicit atque nullam, aut saltem irritandam, ex eo quod in Diffinitorio praedicti generalis Capituli in loco Cistercii non fuit expedita, et illam aliis quibusdam inventionibus et frivolis rationibus nititur improbare in maximam totius Ordinis praeiudicium, dedecus et gravamen, petens idem generalis procurator toti Ordini et personis eius de remedio iustitiae provideri opportuno, iniurias in libello diffamatorias praedicti domini de Claravalle, de quo in diffinitione praedicta contra praefatum R. D. Cisterciensem eiusque praedecessores, et praedictae ecclesiae Cistercii conventum et monasterium, non minus moleste quam graviter ferens, auditis super hoc notabilium patrum Ordinis, qui etiam in confectione praedictae diffinitionis praesentes fuerunt, relationibus, considerataque reservatione prosecutionis reddituum in dicta diffinitione expressa, et laudabili voluntate praefati domini Cisterciensis, et illius oblatione dudum et adhuc clare super hoc expressa, quod scilicet est contentus huiusmodi causas et negotia super dictis redditibus communibus, honorifice, pacifice atque quiete, cum patribus Ordinis tractare et expedire, prout etiam per scriptum eidem domino Claraevallis intimaverat, produxitque in medium consistorii unum de illis codicibus famosis, ut per generale Capitulum sumerentur quaecumque Ordo posset et vellet repetere a Cistercio, iniuriis exclusis ; dictam ergo diffinitionem superius insertam, praesens generale Capitulum pro confirmatione veritatis, atque totius Ordinis honore et utilitate, tamquam iustam, veram, atque rationi et statutis Ordinis consonam et secundum intentionem Capituli generalis editam, ac nullam falsitatis maculam seu notam continentem, laudat, approbat, corroborat et confirmat, abbatem de Caritate ipsius Capituli notarium, qui et ipsam signo suo et Diffinitorum sigillo munivit tamquam fidelem, probam et veracem approbando, quantum opus est et concernit, inhibendo sub censuris Ordinis universis et singulis regularibus personis ipsius Ordinis utriusque sexus, ne quibuscumque personis, cuiuscumque conditionis existant, praesumant verbo vel scripto aliquid defectus vel vitii huic diffinitioni proponere, nec eam aliquomodo seu eam infringere, impugnare, aut contra illam modo aliquo venire, sed illi tamquam diffinitioni generalis Capituli iuridice et debite factae pareant, obediant omnino, et inviolabiliter observent in se et in omnibus suis clausulis opportunis. 17.   Generale Capitulum Ordinis Cisterciensis auditis rationibus et causis propter quas R. P. D. Cisterciensis, s. th. pr., novissime in ianuario cassavit et revocavit omnes et singulas commissiones et auctoritates cuiuscumque tenoris existant, tam per eumdem dominum Cisterciensem auctoritate paterna vel Capituli generalis, quam per generale Capitulum, maxime a certis annis domino Claraevallis, s. th. pr., concessas seu commissas, idem praesens generale Capitulum, matura super hoc habita deliberatione, reputat et iudicat dictas causas esse et fuisse iustas et rationabiles, necnon sufficientes ad huiusmodi cassationem et suspensionem, easdem revocationem seu cassationem necnon suspensionem ratificans, approbans et confirmans, declarando universa et singula, quae dictus dominus de Claravalle virtute dictarum commissionum aut alicuius earumdem attentare praesumpsit, tam in visitationibus, reformationibus et consimilibus, quam in receptione contributionum, esse et fuisse cassa et nulla, sub poenis inobedientiae et excommunicationis latae sententiae, aliisque censuris Ordinis praecipiendo eidem abbati Claraevallis, ne deinceps virtute dictarum commissionum visitare, levare contributiones, seu alium quemcumque actum iurisdictionis in Ordine facere, aut contra formam Ordinis in generatione Claraevallis quidquam agere praesumat, patribus videlicet abbatibus immediatis eorum iurisdictionem penitus relinquendo ; et nihilominus universis et singulis personis utriusque sexus sub dictis poenis inhibendo, ne eidem abbati Claraevallis contra quodcumque praemissorum obediant, seu quidquam faciant, eis et cuilibet eorum intimando ; quod si secus fecerint gravius per Ordinem punientur. Si vero eidem aut deputato suo contributiones solverint, eas iterum committendo per praefatum R. D. Cistercii solvent in generali Capitulo, ubi omnes abbates adesse debent, ad omnem aliam seu ulteriorem publicationem sufficere, ordinando insuper personis in eodem Capitulo praesentibus, ut eamdem publicent et denuntient in locis regularibus Ordinis ad quos eos devenire contigerit. 18.   Tractatum factum, passatum et initum inter religiosos monasterii de Gimundo et fratrem Petrum de Bidossio, eiusdem monasterii religiosum, super admodiatione cuiusdam molendini, tamquam utilem ipsi monasterio de Gimundo, prout plenius… *etc*… approbat. 19.   Abbatem de Veterivilla in coadiutorem de consensu abbatis et conventus monasterii Sancti Albini de Nemoribus assumptum, et per patrem abbatem ipsius institutum et ordinatum, praesens generale Capitulum, quamdiu in dicto coadiutoris officio fideliter et diligenter se habuerit, approbat et ratum pariter et gratum habet, cassatque et annullat omnia et singula per quoscumque in oppositum facta et attentata, inhibens sub censuris Ordinis omnibus aliis ne de huiusmodi officio se intromittere audeant aut praesumant, nisi de consensu et beneplacito ipsius coadiutoris ; huiusmodi diffinitionis executionem abbatibus de Claromonte, de Reliquiis et de Langoneyo committendo, in plenaria Ordinis potestate. 20.   Ut dissidia mota per dominum abbatem Claraevallis s. th. pr., contra et adversus dominum abbatem Cisterciensem, eiusdem etiam facultatis professorem, non amplius apud saeculares iudices et extra Ordinem in dedecus ipsius ventilentur, sed per patres Ordinis finem sortirentur debitum, praesens generale Capitulum diffiniendo deputat de Firmitate, de Tribus fontibus, de Claromonte, de Alna, s. th. pr., et de Laude monasteriorum abbates ad segregandum et distrahendum a libello illo famoso seu codice, per eumdem dominum Claraevallis, promulgato, omnes et singulos articulos, partes et titulos redditus illos quos Ordini pertinere dicit concernentes, diffamationibus et iniuriis illis penitus exclusis, ut secundum debitam ipsius domini Cisterciensis summationem [consummationem ] coram Diffinitoribus factam in hac materia procedatur ; quibus extractis, libellum ipsum integrum ipsis per eumdem R. D. nostrum Cisterciensem in pleno consistorio oblatum et notariis ad praedicta exsequenda traditum eidem domino Cisterciensi indilate reddent, mandans insuper de Firmitate, de Pontigniaco, de Regalimonte, de Caroliloco, s. th. pr., et de Prulliaco monasteriorum abbatibus, ut materiam ipsam prosequantur, et ut lites in Parlamento Parisiensi et coram R. P. D. episcopo et duce Lingonensi, remitti in Ordinem possint et valeant sopiri ; idem generale Capitulum statuit et diffinit, quod dominis assistentibus ipsius Parlamenti Parisiensis fient expressae litterae, ut praedictam causam Ordini benigne remittant decidendam et terminandam, de Firmitate et de Caroliloco monasteriorum abbatibus praefatis prosecutionem ad effectum committendo fieri equidem et expedire ordinat consimiles litteras ipsi R. P. et duci Lingonensi, ut causam seu causas tam appellatorias quam alias praetextu rescripti apostolici coram eo initiatam aut initiatas, prout sinit clementer, remittat per ipsum Ordinem iuxta eiusdem privilegia hactenus observata pacifice et charitative terminandas. 21.   Generale Capitulum confidens de prudentia, circumspectione et aliis virtutibus R. D. abbatis Sancti Bernardi Valentinensis, universi Ordinis generalis procuratoris eidem committit, quatinus omnes abbates annales, triennales, quadriennales, etc. eradicet et extirpet, eos ad antiquam et laudabilem in Ordine hactenus observatam formam, iuxta legislatoris nostri B. Benedicti regulam, reducendo, in plenaria Ordinis potestate. 22.   Generale Capitulum considerans vagationes monachorum saluti esse contrariam, sub poena excommunicationis et censuris Ordinis, mandat et expresse praecipit abbati de Landesio, quatinus fratres Bertrandum Buardet et Ioannem Scuffleteaul, sui monasterii expresse professos, quos nihilominus per saeculum vagare permittit, recipiat et emendet, aut ad aliquod regulatum monasterium eos ponat, ne amplius habeant occasionem in animarum eorum periculum evagandi ; abbati de Barzello expresse committendo, ut praefatum abbatem de Landesio ad infrascripta observanda cogat, in plenaria Ordinis potestate. 23.   Abbatibus de Vallibus in Ornesio, de Valledulci et de Pontethieffrido Metensi, et eorum cuilibet, committit praesens generale Capitulum, quatinus debite et fideliter se informent super tractatu inito, facto et passato inter abbatissam et conventum monasterii de Stanchia ex una, et dominum Nicolaum de la Starmant presbyterum decanum ecclesiae Calvimontis, partibus ex altera, prout in litteris praesenti diffinitioni annexis, et si dictum tractatum ad utilitatem et commodum dicti monasterii invenerint, aut alter eorum invenerit, esse et fuisse factum, illum cum omnibus et singulis suis clausulis approbent, ratificent et confirment, seu alter eorum approbet, ratificet et confirmet, in plenaria Ordinis potestate. 24.   Generale Capitulum ad plenum confidens de probitate dominorum abbatum de Longovado et de Ripatorio, eisdem aut uni eorum committit, ut supra, de tractatu facto inter abbatem de Moris, Lingonensis dioecesis, et Iacobum de la Grange, de quadam domo dicta de Buxières et eius pertinentiis, se diligenter informent, aut alter eorum informet, et secundum quod viderint, ipsum confirment aut infirment, confirmet aut infirmet alter eorum, in plenaria Ordinis potestate. 25.   Super supplicatione exhibita per fratrem Ioannem de Luco, syndicum monasterii de Bellapertica, et computationibus eidem annexis, generale Capitulum mandat et committit abbati de Loco Dei Ruthenensi, quod quantocius et commodius fieri poterit, ad praefatum monasterium de Bellapertica se transferat et mature omnia, quae in eadem et computationibus annexis sunt, videat et secundum verum et iustum iudicium super eis appunctuet [appunctuent], in plenaria Ordinis potestate. 26.   Abbatibus de Lanken, de Porta et de Bouch committit generale Capitulum, quod super quadam supplicatione pro parte abbatis Cellensis ipsi Capitulo exhibita, de praetensa commutatione cuiusdam villagii eiusdem monasterii cum domino Mareschallo illustrissimorum dominorum ducum Saxoniae se diligenter informent, et quae agenda viderint, timorem Dei prae oculis habentes, faciant in plenaria Ordinis potestate. 27.   Abbatibus de Longovado et de Quinciaco, tam coniunctim quam divisim, per generale Capitulum committitur, quatinus debite et fideliter se informent de et super tractatu inito, facto et passato, inter abbatem et conventum monasterii de Fonteneto, et Nicolaum Gradelet de Fontanis, de quadam grangia de Moraulx nuncupata et eius pertinentiis, prout in litteris super hoc confectis plenius continetur, et habita informatione debita, si invenerint… *etc*… in plenaria Ordinis potestate. 28.   Generale Capitulum praecipit et mandat abbati monasterii de Laude, quatinus se debite et diligenter informet de et super contentis in litteris pensionis, quibus haec praesens diffinitio annectitur, et si per informationem invenerit monasterium B. M. de Vaucellis adeo depauperatum quod absque damno et grandi incommodo persolvi non posset fratri Iacobo de Fontanis, dicti monasterii nuper abbati, dictam pensionem, sic moderare studeat, quod monasterium non inde gravetur, dans idem Capitulum praefato abbati potestatem plenariam agendi et faciendi secundum quod viderit in praemissis expedire. 29.   Abbati de Balerna committit generale Capitulum, quatinus quamprimum commode poterit, se debite et diligenter informet de omnibus et singulis contentis in litteris, quibus haec praesens diffinitio annectitur, et si per informationem debite factam invenerit contenta esse utilia monasterio de Roseriis, ipsas litteras secundum formam et tenorem ipsarum ratificet, confirmet et approbet, in plenaria Ordinis potestate. 30.   Ad idem, abbati de Quinciaco, de quodam tractatu facto, passato et inito inter abbatem et conventum de Fonteneto et Nicolaum. 31.   De Loco Dei et de Belloloco Ruthenensi monasteriorum abbatibus, tam coniunctim quam divisim, per generale Capitulum committitur, quatinus diligenter et debite, quamprimum commode poterint, vel alter eorum poterit, se informent de et super contentis in litteris, quibus… *etc*… utilia monasterio Obasinae… *etc*… in plenaria Ordinis potestate. 32.   Auditis, visis et diligenter examinatis appellationibus per abbatem de Boquien et fratrem Alanum Laiero, contra et adversus abbatem monasterii de Begario, eiusdem monasterii de Boquien immediatum patrem abbatem, factis ad abbatem de Precibus, tamquam Ordinis commissarium, et non ad generale Capitulum ad quod erat appellandum, idem Capitulum tamquam frivolas et omnia inde secuta et nullius vigoris et efficaciae illas fore et esse declarat, praecipiens et mandans dicto abbati de Boquien, quatinus praefatum abbatem de Begario, in suum patrem abbatem de cetero recipiat, et eidem in omnibus et singulis decus et honorem Ordinis concernentibus humiliter et devote obediat, iniuriasque sibi et per eos illatas, sub excommunicationis latae sententiae poena, humiliter et devote reparando ; huiusmodi diffinitionis executionem abbatibus de Claromonte, de Sylvameloni et de Langoneyo, et eorum cuilibet in solidum committendo, in plenaria Ordinis potestate. 33.   Generale Capitulum committit abbati Sancti Bernardi, s. th. pr., iuxta muros Valentinos et in Curia romana Ordinis generali procuratori, quatinus quamprimum commode poterit, se debite et fideliter informet de et super nonnullis peciis terrae in villa de Bornago, Noli dioecesis, quae peciae sunt hinc inde distractae, et ut fertur, ad laborandum poenosae, ac etiam domibus quibusdam constitutis tam in civitate Noli quam extra, et informatione facta, si illa fore utilia venditioni exponere pro monasterio Caraevallis, Mediolanensis dioecesis, abbatem et conventum licentiet et omnia et singula super hoc inde confecta approbet, ratificet et confirmet, in plenaria Ordinis potestate. [COMMISSIONES] 34.   De Sylvamelonis et de Langoneyo monasteriorum abbatibus, et eorum cuilibet per se et in solidum, praecipit et mandat generale Capitulum in virtute sanctae obedientiae, quatinus per censuras Ordinis ac alias iuris et iustitiae vias viriliter et exacte compellant, seu alter eorum compellat, abbatem monasterii de Boquien ad persolvendum expensas abbati de Begario, patri abbati eiusdem monasterii, per ipsum factas in prosecutione quarumdam appellationum per dictum de Boquien factarum, a quibus per dictum Capitulum iuste extitit condemnatus. 35.   Abbatibus de Firmitate, de Prulliaco, de Regalimonte, de Caroliloco, s. th. pr., et de Maceriis, tam coniunctim quam divisim, praesens generale Capitulum committit, quatinus omnes et singulas Ordinis personas utriusque sexus, et earumdem monasteria, seu quaecumque loca, quas et quae per testes fide dignos, litteras obligatorias, acta seu alia legitima documenta invenerint domino Cisterciensi, eiusque conventus singulis religiosis, aut monasterio suo debite teneri, obligatas seu obligata esse, sive quaecumque eorumdem bona detinentes aut indebite occupantes, tam in pecuniarum summis, redditibus, seu quibuscumque aliis bonis aut debitis, ad eisdem plenarie, realiter et de facto satisfaciendum astringant et compellant, in plenaria Ordinis potestate. 36.   Ad idem, pro collegio Sancti Bernardi, abbatibus de Firmitate, de Prulliaco, de Regalimonte et de Caroliloco, s. th. pr. 37.   Ad idem, pro domino Morimundi, abbatibus de Crista, de Pontethieffrido et de Vallibus in Ornesio. 38.   Ad idem, pro magistro Iacobo du Breuquet, abbatibus de Claritate, etc. 39.   Ad idem, pro magistro de Cerisey, contra abbatem de Monasteriis in Argona, abbati de Caroliloco. 40.   Ad idem, pro abbate de Belloprato, abbatibus de Regalimonte et de Caroliloco, s. th. pr. 41.   Ad idem, pro abbate Caroliloci, abbatibus de Firmitate et de Regalimonte, s. th. pr. 42.   Fratrem Petrum de Gayn, quondam abbatem monasterii de Caduino sufficienter et debite citatum ad generale Capitulum anno Domini 1482, non comparentem, et ad hoc praesens generale Capitulum 1483, et non comparentem, neque per se neque per sufficientem procuratorem, idem Capitulum contumacem et excommunicatum declarat et denuntiat, praecipiens omnibus Ordinis… etc. quatinus ipsum tamquam contumacem et excommunicatam teneant et devitent et publicent. 43.   Ad idem, contra fratrem Ioannem de Nisoleriis, quondam abbatem Belliloci Ruthenensis, qui non comparuit neque per se neque per procuratorem. 44.   Fratrem Ioannem Buissonis, et fratrem Ioannem Bernardi, monachos monasterii de Bellapertica, debite ad generale Capitulum citatos promotori causarum dicti Capituli in sibi obiiciendis responsuros, et non comparentes, idem Capitulum illos fore et esse excommunicatos declarat et denuntiat, mandans omnibus et singulis Ordinis personis, quatinus illos tamquam excommunicatos et contumaces declarent et teneant, quod quidem propter suos gravissimos excessus idem Capitulum reputat inhabiles ad omnes actus legitimos Ordinis. 45.   Ad idem, contra fratres Ioannem de Lupoalto suppriorem, Guillelmum de Loberissio, et Arnaldum de Albacia sacrista monasterii de Bardonis. 46.   Creationem, constitutionem, declarationes, denuntiationem et ordinationem factas per abbatem de Belloloco Ruthenensi, etc. (*sic* [DIFFINITIONES] GENERALES 47.   Ad removendum pericula et scandala, quae occasione cuiusdam diffinitionis olim factae continentis : quod dum contigerit abbates quorumlibet monasteriorum diem extremum claudere aut alias ipsis providere, nec praesidentiam patris abbatis illius monasterii, cuius pater decesserit, habere potuerint, ad abbatem illius loci viciniorem recurrere habeant ; praetextu cuius diffinitionis spreto patre visitatore, commissario, aut proprio, quidam abbates ad talia se ingerunt, aut vocantur, unde possent interdum oriri scandala, imo etiam monialibus in tali casu favore et temeritate praesident, Capitulum generale ad plenum super his debite informatum, volens reddere unicuique quod suum est et nemini derogare, statuit et districte praecipit, ut si interdum cuique monasterio de patre providere contigerit, non praesumant alium abbatem vocare nisi patrem visitatorem, commissarium et proprium, si tamen per diem integram ad ipsum monasterium commode venire possit ; nec quovismodo praesumant monialibus in talibus praesidere, sed vocetur et expectetur pater proprius aut commissarius, praedictam diffinitionem olim factam et hactenus observatam ad haec arcendo et restringendo. 48.   Generale Capitulum dolenter sufferens infinitas turbationes et mala multis dispendiis oriri et pullulare in Ordine plurimis et diversis occasionibus, quibus libentissime subveniret, si eidem facultas adesset, et videns quoniam haec mala repelli non possunt, nisi assuetis contributionibus ad verum collectis, negligentia collectorum ipsorum et commissariorum emendata, qui officium sibi iniunctum tepide nimis et remissius exsequuntur in dispendium Ordinis, imo verius ruinam et desolationem totalem ; quare super his remedium apponere curans omnibus et singulis praedicti Capituli generalis commissariis et huiusmodi contributionum collectoribus districte mandat et praecipit, sub censuris ipsius Ordinis, ut nullis excusationibus praetermissis ad proximum generale Capitulum venire non omittant, de omnibus et singulis suarum commissionum in praedictis collectionibus ad plenum coram Diffinitoribus ipsius Capituli rationem reddituri, compellentes omnia et singula suarum visitationis et collectionis monasteria a quindecim annis et infra integraliter pro sua quota solvere, aut sufficientes quittancias ostendere, de quibus praedicti collectores fidem tunc facere tenebuntur. [ALIAE DIFFINITIONES] 49.   Generale Capitulum cum abbate monasterii Fontis Danielis benigne et misericorditer dispensat, quatinus dicti monasterii sui attenta paupertate, possit fratrem Guillelmum Dubois mittere ad studium Andegavense, quamdiu parentes eius tenere eum voluerint et potuerint, et ob hoc excusatum habet dictum abbatem a mittendo scolarem ad collegium Sancti Bernardi Parisiensis. 50.   Cum damnabile proprietatis vitium funditus et radicitus ab omnibus personis Ordinis sit amputandum, et dolenter ad aures Capituli generalis pervenerit nonnullas nostri Ordinis moniales habere certos et particulares redditus, ac etiam particulariter et contra Ordinis formam vivere, hos abusus damnabiles generale Capitulum de medio tollere cupiens, omnibus patribus abbatibus et Ordinis commissariis praecipit et mandat, quatinus quamprimum pervenerint ad ipsa monasteria sic difformata, praecipiant et iniungant in virtute salutaris obedientiae et sub excommunicationis poena, quatinus abbatissas compellant ad uniformitatem Ordinis tenendam in modo cantandi et vivendi secundum Ordinis statuta, suas religiosas viriliter et exacte compellant, mandans idem Capitulum omnibus et singulis dictorum monasteriorum regularibus personis in virtute salutaris obedientiae, quatinus in praemissis et ea tangentibus vobis humiliter pareant et devote obediant. 51.   Auditis discursibus sororum Margaretae de Voycy, Catharinae Le Chanter et Ludovicae Le Cloutre, prioratus de Villaribus Caniveti professarum, generale Capitulum earumdem statui providere cupiens, praecipit et mandat dictis monialibus, ut in praefato prioratu priorissae obedientes divinum servitium frequentent, cum aliis sororibus suis in locis regularibus refectionem sumentes, alias nihil eisdem ministretur, nec ipsum prioratum solitis suis infestationibus molestetur, nec ab eodem sine licentia priorissae discedere praesumant sub poena fugitivorum, nec quoscumque saeculares in ipso aut in cellis suis sine licentia ipsius priorissae intromittant, praecipiendo eidem priorissae sub poena excommunicationis latae sententiae, ne praedictis monialibus aliquam det pensionem, quamdiu in praedicto monasterio residentiam fecerint, sed eis dumtaxat administret sicut aliis monialibus, ibidem Deo servientibus ; committendo executionem praesentis diffinitionis omnibus abbatibus, prioribus et regularibus personis ad infrascripta observanda fieri, in plenaria Ordinis potestate. 52.   Abbati de Voto praecipit et mandat sub censuris Ordinis, quatinus annuatim decem scuta aurea fratri Richardo Bosco, scolari de Mortuomari, Parisiis conferat, quoadusque proprium et propriis expensis miserit scolarem, et dummodo abbas praedicti Mortuimaris scolarem quem in sua domo tenet infra festum Sancti Michaelis ibidem transmiserit studendum. 53.   Auditis relationibus multorum patrum Ordinis pluriumque fide dignorum, super excessivis et offensivis iniuriis et diffamationibus verbo et scripto dictis et publicatis, in pluribus diversis locis, tam Ordinis quam aliis, multis notabilibus viris per quemdam fratrem Alfonsum dictum de Pygnian, contra et adversus R. P. D. nostrum Cisterciensem, s. th. pr., necnon in priorem, cellerarium et alias monasterii Cisterciensis personas, compertasque ad liquidum falsitate dictarum iniuriarum et diffamationum, cum probata virtus et honestas praedictorum domini Cisterciensis et aliorum omnibus nota sit, praesens generale Capitulum praefatum fratrem Alfonsum maligno spiritu, ut fertur, commotum, conspiratorem, maledicum, diffamatorem pessimum ac zizaniorum inter fratres assiduum seminatorem reputat, declarat et promulgat, condemnans ipsum propterea districtis carceribus usque ad condignam de praedictis satisfactionem, arbitrio et voluntate praefati domini Cisterciensis mancipandum ; et quia per quemdam processum Romae per officiarios S. D. N. Papae adversus eumdem factum eiusdem manifestantur opera perversa seu maleficia, ac etiam, quod dum Ordinem nostrum temerarie intravit, ut compertum est, nullam a Sancta Sede aut a suo pastore seu superiore obtinuit licentiam, quare et habitum tantum ferens se maculando Ordinem irrisit et mundum. Quamobrem praesens generale Capitulum pronuntiat, sententiat et diffinit, carcerum expleto rigore, habitum ab ipso regularem per praefatum dominum Cisterciensem ad perpetuum deponi, qui et nunquam de cetero a quibuscumque personis Ordinis suscipiatur, sub censuris Ordinis inhibendo universis et singulis abbatibus et regularibus personis, ut si eum, quod absit, praefatum habitum resumpsisse cognoverint, carceribus mancipent stristissimis [strictissimis ] usque ad proximum generale Capitulum tunc sequens, sicque cunctis eius subsannata varietas exemplum praebeat salutare. 54.   Ad supplicationem patris abbatis de Vetericella, querentis ut abbates in Slecia prohibeantur studentes tenere in civitate Cracoviensi, cum ibi nullum sit Ordinis collegium, remittit generale Capitulum commissariis in hac parte et his partibus deputatis pro collegio Lipzensi. 55.   Auditis litibus et querimoniis inter dominum Pontigniaci ex una, et abbatem Montispetrosi ortis, partibus ex altera, ratione nonnullarum pecuniarum summarum per praefatum dominum Pontigniaci praetensarum a dicto abbate Montispetrosi, praesens generale Capitulum huiusmodi litibus et querimoniis finem imponere cupiens, dercernit [decernit ] et condemnat praefatum de Montepetroso ad solvendum et realiter deliberandum pro totali summa praetensa et in memoriali, cui haec praesens diffinitio annectitur, expressa et contenta 20 scuta regia eidem domino Pontigniaci infra festum Dominicae Nativitatis proxime futurum. 56.   Monasterium monialium B. M. de Pratis, quondam extra muros oppidi de Duaco, et nunc in eodem oppido constitutum, praesens generale Capitulum ob animarum salutem idem monasterium firmatum et reclusum perpetuo declarat et ordinat, praecipiens et ordinans idem Capitulum patri abbati et Ordinis commissariis, quatinus praedictam reclusionem manuteneant et teneri faciant et procurent. 57.   Gravia Ordinis agenda esse in diversis curiis, tam ecclesiasticis quam saecularibus et parlamentis, generale Capitulum considerans, ad obviandum et huiusmodi agenda dirigendum, iuraque ipsius Ordinis et personas defendendum in ipsis curiis et parlamentis et coram quibuscumque iudicibus tam ecclesiasticis quam saecularibus, generale procuratorium ad lites cum procuratoribus tam religiosis quam saecularibus per dominum Cisterciensem, s. th. pr., declarandis, nominandis et ordinandis, ordinat, declarat et renovat. 58.   Generale Capitulum praecipit et mandat abbati de Mortuomari, in virtute salutaris obedientiae et sub poena excommunicationis, quatinus in forma authentica sub signo et sigillo tradat et deliberet fratri Roberto, abbati monasterii de Fulcardimonte, omnia et singula minuta executionis et significationis seu provisionis suae per ipsum facta, ac etiam instrumentum informationis per ipsum factae in praedicto Fulcardimontis monasterio ; huiusmodi diffinitionis executionem domino Firmitatis committendo, in plenaria Ordinis potestate. 59.   Ad instantiam et humilem supplicationem abbatis monasterii de Paradiso, praesens generale Capitulum benigne et misericorditer dispensat, quatinus in monasteriis maioris Poloniae possit usque ad decem personas Ordinis inhabiles, ad omnes Ordinis actus legitimos, gradus, voces, officia, beneficia, administrationes et dignitates rehabilitare possit et valeat, in plenaria Ordinis potestate. 60.   Devotionem populi christiani quam dietim aeternus orbis Conditor excitare dignatur in monasterio B. M. de Vaucellis, Cameracensis dioecesis, generale Capitulum sinceris amplectens affectibus, ipsamque benignis prosequi favoribus atque spiritualium largitione beneficiorum, semper augere summe desiderans, omnibus et singulis utriusque sexus christicolis ipsam ecclesiam devote visitantibus ac de bonis ipsorum temporalibus pro succursu et aliis necessitatibus et agendis ipsius monasterii de Vaucellis largientibus, plenariam omnium bonorum spiritualium, videlicet missarum, orationum, ieiuniorum, abstinentiarum, poenitentiarum, vigiliarum, disciplinarum, hospitalitatum, ceterorumque bonorum spiritualium, quae fiunt et de cetero fient in Ordine nostro in vita vestra pariter et in morte, misericorditer largitur et concedit. 61.   Tractatum factum, passatum et initum inter abbatem de Scala Dei et Ioannem Nauthier de patria Bearnii, de et super quadam grangia vulgariter nuncupata Mascouba, cum omnibus redditibus, iuribus, proventibus et pertinentiis suis universis, ubicumque et qualicumque sint, quia generale Capitulum veridico relatu et sufficienter extitit informatum ipsum fore et esse factum contra Ordinis statuta, et absque sui conventus evocatione, necnon in damnum dicti monasterii permagnum, idem generale Capitulum cassat, irritat, revocat et annullat, ac nullius vigoris et efficaciae esse declarat, super iuramento per dictum abbatem de Scala Dei super hoc praestito misericorditer ac benigne dispensando. 62.   Cum alias certis, iustis et rationabilibus de causis abbatissa monasterii monialium de Gaudio Nostrae Dominae iuxta Hennebont, Venetensis dioecesis, per generale Capitulum iniunctum et ordinatum extitisset, sub poena excommunicationis latae sententiae, ne de cetero procuratoris officium cuidam magistro Christoforo Rebballim in ipso monasterio de Gaudio exercere, nec ipsum in dicto monasterio permanere permitteret… a dicto suo monasterio penitus eliminaret. Et nihilominus, prout veridico relatu comperit, dictus Christoforus adhuc in praesentiarum in ipso monasterio residet in contemptum dicti Capituli, Ordinis dedecus et dicti monasterii praeiudicium ; hinc est quod abusibus generale Capitulum remedium apponere cupiens, abbatissae ceterisque religiosis dicti monasterii praecipit et mandat, in virtute salutaris obedientiae et sub excommunicationis latae sententiae poena, quatinus praefatum Christoforum, infra novem dies ab intimatione huius diffinitionis, a dicto monasterio eliminet, nec ei aliquid in victu de bonis monasterii ministrent ; huiusmodi diffinitionis executionem omnibus et singulis regularibus personis in sacro sacerdotali ordine constitutis super hoc requirendis, in virtute sanctae obedientiae committendo, in plenaria Ordinis potestate. 63.   Generale Capitulum praecipit et mandat abbati de Sancta Cruce in Austria, quatinus secum assumptis aliquibus aliis abbatibus, laboret ad hoc, quod collegium Viennense in Austria olim per generale Capitulum sibi commissum ad manus, Ordinis abbates et officiarios potentes et debentes per Ordinis censuras, quatinus ad praefatum collegium suos scolares cum debitis et sufficientibus provisionibus, secundum *Benedictinam* et alia dicti Ordinis statuta, mittere non omittant. 64.   Omnia et singula Ordinis agenda quae in hoc praesenti generali Capitulo terminari non potuerunt, praesens Capitulum generale domino Cistercii, s. th. pr., domino Firmitatis, Ordinis procuratori generali, et illis quos voluerint evocare, in villa Belnae decidenda, diffinienda et terminanda committit, in plenaria Ordinis potestate, et de data 14 diei eiusdem mensis septembris, secundum quod semper fieri assuetum est. 65.   Attentis guerris et viarum discriminibus, praesens generale Capitulum omnes et singulos Ordinis abbates, qui in praesenti Capitulo adesse non potuerunt, idem Capitulum benigne et misericorditer a via Capituli habet excusatos, et nihilominus illos citat ad proximum generale Capitulum sub poenis et censuris Ordinis. 66.   Generale Capitulum misericorditer et benigne dispensat cum sorore Ioanna de Satrissart, monasterii de Sarto B. M., abbatissae suae interveniente consensu et rogatu, ut non obstante inhabilitate et infamiae nota, quam incurrit monasterium suum egrediendo absque abbatissae suae licentiae, et per spatium trium hebdomadarum in domo cuiusdam neptis suae permanendo ; super quo tamen Ordinis poenitentiam sibi iniunctam humiliter et devote peregit, ad omnes Ordinis actus legitimos, gradus, voces, officia, beneficia et administrationes, abbatiali seclusa dignitate, promoveri valeat et assumi. 67.   Ad idem, pro sorore Ioanna de Penchies, monasterii de Braella, in contagio carnis deprehensa, puerperio semel subsecuto. 68.   Ad idem, pro sorore Anthonia de Le Lacherie, monasterii de Pratis in Duaco, de contagio carnis, bis inde secuto puerperio, et generale Capitulum benigne et misericorditer dispensat cum abbatissa monasterii de Sarto B. M., ut non obstante macula et imperfectione quam patitur quaedam iuvencula in anno probationis existens in suo monasterio, utraque tibia claudicando, ipsam ad professionem recipere possit et valeat ; et nihilominus inhibet idem Capitulum omnibus abbatibus et abbatissis Ordinis, ne ceteros novitios aut novitias tales aut similes defectus et imperfectiones habentes et patientes recipere audeant aut praesumant. SUFFRAGIA 69.   Primo, pro Guillelmo Philippi mercatore, eiusque consorte Anthoneta, ac eorum libera, apud Castellionem commorantibus. 70.   Magistrum Ioannem Reynauld auditorem computorum Divion., cum uxore sua, generale Capitulum recipit ad suffragia Ordinis universi. 71.   Ad idem, pro Ioanne Guy de Poligniaco, castellano Romirae, cum uxore sua. 72.   Ad idem, pro domino Guilelmo de Nanto, praeposito Sancti Anatalii Solviensis. 73.   Ad idem, pro Ioanne Ogeloti. 74.   Ad idem, pro magistro Iacobo Cothro, praesidente computorum, Parisiis. 75.   Pro illustri et potenti domino Ludovico Cam. et vicecomite Miriannae. 76.   Philippus Damirim miles et eius uxor. 77.   Pro spectabili domino Odeto de Chief, domino de Chaynes, et Ioanna de Sancto Trimerio uxore sua. 78.   Pro venerabili et discreto viro Henrico Pignati, secretario ducatus Sabaudiae, eiusque consorte. 79.   Pro dominis et nobilibus Petro du Palais milite, Bertrando de Lyron et Guidone le Beuf. 80.   Ad triennium admittitur abbati monasterii de Valcellis suffragium Ordinis, pro benefactoribus monasterii sui.  * * * 81.   Visa et ad liquidum cognita non minus laudabili quam religiosa oblatione R. D. Cisterciensis suique conventus, qua pluries obtulerunt tam in particulari quam in publico, se fuisse et esse contentos, quod ad terminandum summarie et de plano iuxta formam Ordinis, nonnullas difficultates seu querelas per modernum abbatem Claraevallis motas, et prosecutas in diversis curiis adversus eos eorumque monasterium, tam pro exoneratione et securitate conscientiarum, ac pro honore eorum ac personarum Ordinis quam matrem suam gravare non debent, quam pro debito iustitiae, et ut idem Ordo quietus, unitus et pacificatus liberius intendat sanctae reformationi et conservationi privilegiorum, conficerentur in forma honesta tot articuli quot expediens videretur generali Capitulo, tam super quibusdam redditibus situatis in quibusdam receptis christianissimi domini nostri regis Franciae, quam super aliis quibusdamque et receptis dicticulis praescriptum, ipsi honesto et religioso modo ad quemlibet articulum responderent, demum eligerentur et deputarentur pro utraque parte nonnulli abbates Ordinis, videlicet pro parte Capituli generalis tres aut quatuor, et pro parte Cisterciensi totidem tamquam arbitri, in manus quorum dicti articuli responsionesque et quidquid quaelibet dictarum partium dicere aut allegare vellet, et si consonum videretur, adderentur dictis abbatibus pro utraque dictarum partium nonnulli iurisperiti, et quidquid per dictos arbitros fuisset dictum, ordinatum, sententiatum seu pronuntiatum, perpetuis pro sententia et decreto finali et irrevocabili haberetur. Quam quidem oblationem, praefatus dominus Cisterciensis, desuper abundante dulcedine, sufficienter intimaverat praefato abbati Claraevallis, prout haec omnia evidenter apparent per instrumentum authenticum pro parte praefati domini Cisterciensis productum in medio consistorii, sed ipse Claraevallensis abbas eam contempsit et respuit ; quibus per generale Capitulum matura deliberatione consideratis, gratissimam habet et habuit praefatam oblationem tamquam iustam, Ordini utilem et plurimum commendabilem, cum omnium personarum Ordinis pater et caput sic reverenter et modeste se in hoc negotio personarum Ordinis iudicio subiiciat, rursum mandans et praecipiens procuratori generali Ordinis, ut quemadmodum eiusdem Capituli mandato incepit, sit semper coniunctus praefatis domino Cistercii et eius conventui in dicto processu usque ad litis decisionem, tum propter causas praedictas, tum quia dictus processus non mediocriter vergit in maximum detrimentum ingentemque diminutionem privilegiorum et statutorum Ordinis ac totius ecclesiasticae libertatis, necnon in miserabile universi populi christiani scandalum. 